**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa čl. 31 Legislatívnych pravidiel vlády Slovenskej republiky predkladá Ministerstvo vnútra Slovenskej republiky (ďalej len ,,ministerstvo vnútra“) ako ústredný orgán štátnej správy pre Policajný zbor, na rokovanie legislatívnej rady vlády Slovenskej republiky návrh poslancov Národnej rady Slovenskej republiky Lukáša Kyselicu, Jany Majorovej Garstkovej a Jozefa Hlinku na vydanie zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (tlač 1512) (ďalej len „poslanecký návrh zákona“).

 **Všeobecne**

 Cieľom poslaneckého návrhu zákona je odstrániť dvojkoľajnosť v systéme prijímania do služobného pomeru policajtov. Za tým účelom sa zrušuje štátna služba kadeta a zavádza sa opätovná možnosť prijímania uchádzačov do štátnej služby príslušníkov Policajného zboru, Slovenskej informačnej služby, Národného bezpečnostného úradu a príslušníkov Zboru väzenskej a justičnej stráže Slovenskej republiky (ďalej len „policajt“) dovŕšením osemnásteho roku veku. Od tohoto opatrenia sa očakáva, že prispeje k väčšiemu záujmu občanov o službu v Policajnom zbore, prípadne v ďalších zložkách patriacich do pôsobnosti zákona č. 73/1998 Z. z., bezprostredne po ukončení úplného stredoškolského vzdelania.

Ďalšie navrhované zmeny sa týkajú precizovania dĺžky prípravnej štátnej služby a skúšobnej doby policajta, ktorý získava kvalifikačnú požiadavku policajného vzdelania denným štúdiom bakalárskeho študijného programu, ponechania funkčného platu príslušníkovi Policajného zboru v prípravnej štátnej službe počas denného štúdia v plnej výške a vzdelávania policajtov a nárokov s tým súvisiacich.

**Stanovisko**

**Ministerstvo vnútra Slovenskej republiky k predloženému poslaneckému návrhu zákona uplatňuje nasledovné pripomienky:**

1. V bode 17 § 116 ods. 2 navrhujeme za slovami „policajnú školu“ nahradiť slovo „alebo“ čiarkou a za slová „Akadémiu Policajného zboru“ vložiť slová „alebo do vzdelávacieho zariadenia Zboru väzenskej a justičnej stráže“ a slová „z ktorého je možný denný návrat do miesta jeho trvalého bydliska“ nahradiť slovami „ktorému je umožnený denný návrat do miesta jeho bydliska“.

1. V bode 21 za slovom „kadeta“ navrhujeme uviesť úvodzovky a bodku.

**Medzirezortné pripomienkové konanie**

Ministerstvo vnútra prerokovalo poslanecký návrh zákona v súlade s čl. 31 Legislatívnych pravidiel vlády Slovenskej republiky v pripomienkovom konaní.

V rámci pripomienkového konania uplatnili zásadné pripomienky Ministerstvo financií Slovenskej republiky a Ministerstvo spravodlivosti Slovenskej republiky.

Ministerstvo financií Slovenskej republiky žiadalo v predkladacej správe uviesť a zdôvodniť predpokladané finančné dôsledky na rozpočet verejnej správy, a to nielen na bežný rok, ale aj na tri nasledujúce rozpočtové roky. Všetky negatívne vplyvy na rozpočet verejnej správy majú byť zabezpečené v rámci schválených limitov výdavkov dotknutých subjektov, bez dodatočných požiadaviek na rozpočet verejnej správy.

K zásadnej pripomienke ministerstva financií Slovenskej republiky ministerstvo vnútra uvádza, že vplyv poslaneckého návrhu zákona je rozpočtovo zabezpečený v kapitole Ministerstva vnútra.

Ministerstvo spravodlivosti Slovenskej republiky žiadalo v § 116 ods. 2 za slovami „policajnú školu“ nahradiť slovo „alebo“ čiarkou a za slová „Akadémiu Policajného zboru“ vložiť slová „alebo do vzdelávacieho zariadenia Zboru väzenskej a justičnej stráže“. Ministerstvo spravodlivosti Slovenskej republiky uviedlo, že narozdiel od Policajného zboru, ostatné ozbrojené bezpečnostné zbory, ktoré postupujú podľa zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, vrátane Zboru väzenskej a justičnej stráže, nemusia mať zriadenú policajnú školu podľa § 110 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. Z tohto dôvodu navrhli doplniť do prvej vety slová „alebo do vzdelávacieho zariadenia Zboru väzenskej a justičnej stráže“, čo do tejto množiny škôl zaradí aj vzdelávacie zariadenie Zboru väzenskej a justičnej stráže.

Ministersvo vnútra zásadnú pripomienku Ministerstva spravodlivosti Slovenskej republiky zapracovalo do svojho stanoviska, ktoré je súčasťou tejto predkladacej správy.

**Záver**

Ministerstvo vnútra Slovenskej republiky odporúča vláde Slovenskej republiky vysloviť s návrhom poslancov Národnej rady Slovenskej republiky Lukáša Kyselicu, Jany Majorovej Garstkovej a Jozefa Hlinku na vydanie zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (tlač 1512) **súhlas** po zapracovaní pripomienok uvedených v predkladacej správe.